שנות ה-60 של המאה ה-19

ערך זה עוסק בשנות השישים של המאה התשע עשרה. אם התכוונתם למשמעות אחרת, ראו .
משמאל למעלה, עם כיוון השעון: הפיזיקאי הסקוטי ג'יימס קלרק מקסוול מנסח את התאוריה הקלאסית של הקרינה האלקטרומגנטית ; רסטורציית מייג'י מובילה לשינויים עצומים במבנה הפוליטי והחברתי של יפן ; איגוד העובדים הבינלאומי נוסד בשנת 1864, במטרה לאחד מגוון קבוצות שמאל סוציאליסטיות, קומוניסטיות ואנרכיסטיות שונות ; קרב אבי (אנ') נערך במהלך שנת 1868 במלחמת הברית המשולשת בפרגוואי ; קיסר מקסיקו מקסימיליאן הראשון מוצא להורג במהלך שנת 1867 ; קרב גטיסברג, אשר היווה את נקודת המפנה של מלחמת האזרחים האמריקנית, שהתקיימה בין השנים 1861 עד 1865 בין צפון ארצות הברית (האיחוד) לדרום ארצות הברית (קונפדרציית המדינות של אמריקה) כתוצאה ממחלוקת ארוכת שנים על השעבוד של האוכלוסייה השחורה בארצות הברית ; במהלך שנת 1869 נחנכת תעלת סואץ ; הפגישה בין מלך איטליה ויטוריו אמנואלה השני לבין ג'וזפה גריבלדי נחשבת לסיום של המבצע הצבאי "מסע האלף" אשר בוביל לאיחודה של איטליה
שנות ה-60 של המאה ה-19 היו העשור השביעי של המאה ה-19, החלו ב-1 בינואר 1860 והסתיימו ב-31 בדצמבר 1869.
בזירה הבינלאומית, בתקופה זו המעצמות המשמעותיות והגדולות ביותר היו האימפריה הבריטית והאימפריה הרוסית. עשור זה עומד בשיא תקופה המכונה "המשחק הגדול", בה נאבקו שתי המעצמות על השליטה וההשפעה באסיה.
שנות ה-60 של המאה ה-19 היו שנים סוערות, עם מהפכות רבות באירופה ובאמריקה, מבחינה חברתית ופוליטית. אחד מהאירועים המרכזיים ביותר במהלך העשור היה מלחמת האזרחים האמריקאית (1861–1865) בין מדינות הצפון, הידועות גם בשם האיחוד, לבין מדינות הדרום, הידועות בשם קונפדרציית המדינות של אמריקה. מלחמת האזרחים האמריקנית תהיה בין המלחמות התעשייתיות הראשונות בהן ייעשה שימוש בטכנולוגיה מתקדמת כגון ספינות מלחמה עשויות מפלדה ומקלעים. הניצחון של מדינות האיחוד ובעקבות כך ביטול העבדות יובילו לדעיכה של סחר העבדים האטלנטי.
באמריקה הלטינית האימפריה הקולוניאלית הצרפתית מינתה את מקסימיליאן הראשון לתפקיד קיסר מקסיקו. הנשיא לשעבר בניטו חוארס יהפוך שוב לנשיא במהלך 1867 בעקבות מאבק קשה. הברית המשולשת של האימפריה הברזילאית, ארגנטינה ואורוגוואי במלחמת הברית המשולשת (1864–1870) והיא הייתה מהסכסוכים הכי עקובים מדם בתולדות אמריקה הדרומית, אשר הובילה למותם של קרובל ל-60% מאוכלוסיית פרגוואי.
היווצרות האיחוד של אוסטריה-הונגריה בשנת 1867 והניסיון המתמשך של ויטוריו אמנואלה השני להוביל לאיחוד איטליה ישפיעו על מאזן הכוחות באירופה. הממלכה המאוחדת הייתה מעורבת במהלך העשור במלחמות הקרקעות של ניו זילנד עם העם המאורי, כאשר החרמת הקרקעות של ניו זילנד החלה ב-1863.
באסיה, רסטורציית מייג'י ב-1868 החלה את התהליך של הפיכת יפן למעצמה אימפריאלית עולמית. שושלת צ'ינג בסין חוותה דעיכה בעקבות תבוסתה לבריטים ב-1860 במלחמת האופיום השנייה. בשנת 1864 האימפריה הרוסית החלה להוציא לפועל את רצח העם הצ'רקסי בחבל קווקז אשר הוביל לכך שלפחות כ-75% מהעם הצ'רקסי נרצח או גורש.
מבחינה טכנולוגית, במהלך העשור הושלם קו הטלגרף הטרנס-יבשתי הראשון (אנ') ב-1861 אשר חולל מהפכה בתקשורת כאשר לראשונה בהיסטוריה היה ניתן לשלוח מסרים כמעט באופן מיידי בין החוף המזרחי לחוף המערבי של ארצות הברית. בשנת 1866 אלפרד נובל המציא את הדינמיט ולדבר היו השפעות מרחיקות לכת בתחום הבנייה, הכרייה וההריסה של מבנים. באותה השנה הושלם קו הטלגרף הטרנס-אטלנטי (אנ') אשר חולל גם הוא מהפכה בתקשורת כאשר כעת היה ניתן לשלוח מסרים כמעט באופן מיידי בין אירופה לאמריקה הצפונית. המצאת מנוע הבעירה הפנימית הראשון ב-1860 על ידי הממציא הצרפתי אטיין לנואר תהווה את פריצת הדרך שתוביל בסופו של דבר למהפכת הרכב. בנוסף, בשנת 1869 נחנכה תעלת סואץ אשר סיפקה לראשונה מסלול מקוצר בין אירופה לאסיה אשר הקל באופן ניכר על הסחר העולמי כתוצאה מייעול תנועת הסחורות בין אסיה לאירופה.